Esiopetuksen tavoitteena on edistää yhteistyössä kotien ja huoltajien kanssa lapsen kehitys- ja oppimisedellytyksiä sekä vahvistaa lapsen sosiaalisia taitoja ja tervettä itsetuntoa leikin ja myönteisten oppimiskokemusten avulla. Keskeisenä tavoitteena on myös, että lasten kehitykseen ja oppimiseen vaikuttavat ongelmat havaitaan ja niihin puututaan riittävän varhain ja näin ennalta ehkäistään mahdollisesti ilmeneviä vaikeuksia.
Esiopetuksen laajuus on vähintään 700 tuntia vuodessa, mikä tarkoittaa noin neljä tuntia päivässä. Lukuvuosi noudattelee pääosin kouluissa noudatettavia työ- ja loma-aikoja.
Laihian kunnassa esiopetusta annetaan päiväkodeissa ja koulujen yhteydessä toimivissa esiopetusryhmissä.
Kaikille esiopetusikäisten lasten huoltajille lähetetään keväisin tiedote esiopetukseen hakemisesta ja hakulomake.
Perusopetuslaissa säädetään lapselle oikeus maksuttomaan esiopetukseen oppivelvollisuuden alkamista edeltävänä vuonna eli pääsääntöisesti 6-vuotiaana. Jos lapsen oppivelvollisuus vamman tai sairauden vuoksi alkaa jo 6-vuotiaana, hänellä on oikeus esiopetukseen sinä vuonna, kun hän täyttää viisi vuotta.